Gandia posa en marxa el dispositiu policial especial d'estiu
21 juny 2018

## Gandia posa en marxa el dispositiu policial especial d'estiu21 juny 2018Última actualització: 14 juliol 2025

![](../gestion/img/_AO_9555-copia.jpg)  
  

L'Ajuntament de Gandia ha acollit aquest matí la Junta Local de Seguretat. Una trobada on han participat tots els representants dels diferents cossos i forces de seguretat de l'Estat, entre ells, el comissari en cap de la Policia Nacional, l'Inspector Cap de Seguretat Ciutadana de la Policia Nacional, un inspector de la Policia Autonòmica, el subdelegat del Govern, la Cap de la Unitat de Coordinació Autonòmica de Violència contra la Dona i un representant de la Guàrdia Civil de Trànsit. Una reunió que va estar presidida per l'alcaldessa de la ciutat, Diana Morant i on també van estar presents la vicealcaldessa, Lorena Milvaques; la regidora delegada de Seguretat, Àngels Pérez; i l'Intendent Cap de la Policia Local de Gandia, Marc Cuesta.  
  
En finalitzar la reunió, Pérez i Cuesta han comparegut en roda de premsa per informar dels dispositius especials amb motiu de la celebració de la nit de Sant Joan i del dispositiu que es posarà en marxa durant l'estiu.  
  
Pel que fa al dispositiu per a la nit de Sant Joan a la platja, Pérez ha informat que des de primera hora de la vesprada, membres de la Policia Local controlaran els principals accessos a la platja per evitar que s'introduïsquen a la sorra de la platja elements tals com fustes amb claus o una altra classe de productes com ampolles de vidre. Durant la festa, 3 quads de la Policia Local recorreran la sorra de la platja i tindran el suport de dues patrulles.  
A més, s'ha establert un protocol d'actuació conjuntament amb la Policia Nacional que disposarà d'agents de paisà. Per la seua banda, la Guàrdia Civil realitzarà els corresponents controls a la carretera.  
  
Pel que fa a la campanya d'estiu, s'ha informat que hi haurà especial incidència i control en els parcs i aparcaments que envolten els locals d'oci, es vigilaran els mercats i controlarà la venda ambulant.  
  
"_Seguirem treballant amb la mateixa dinàmica dels tres últims anys, exercint pressió sobre tots aquells comportaments incívics i que no respecten l'ordenança de la convivència. També controlarem el soroll tant en els habitatges com al carrer i sancionarem totes aquelles actituds que no respecten el descans de les persones que ens visiten. Pensem que si la gent és respectuosa, és possible conciliar el temps per a l'oci amb el temps per al descans_" va declarar **Àngels Pérez** qui també ha informat de la posada en marxa del Servei Atenció Turista Estranger (SATE), creat per atendre els turistes en horari de 08.00 a 22.00 hores durant els mesos de juliol i agost. Aquesta oficina estarà ubicada a les dependències de la policia local del Grau, on la Policia Nacional i la Policia Local, oferirà al turista una atenció més personalitzada en cas de ser víctima de qualsevol delicte, i en aquest cas, disposarà de personal policial i un traductor facilitat pel departament de Turisme.  
  
En el cas dels concerts i festivals de l'estiu, s'establirà un protocol d'actuació personalitzat per a cada cas. "_Hi haurà espectacles que no provocaran cap problema però altres congregaran a un gran nombre de persones i pretenem analitzar els problemes que hi puga haver i garantir la seguretat de tots els assistents_" va declarar **Marc Cuesta**.  
  
Sobre el dispositiu d'estiu de la Policia Local, Cuesta ha informat que seran 40 agents els que diàriament vigilen la ciutat i que a més de les unitats de control de soroll, es controlarà especialment les eixides de les zones d'oci i les zones on es produeixen molèsties relacionades els comiats de solters i determinats tipus de festes.  
  
Finalment, des de la Policia Autonòmica es va informar que des de la Direcció General de Turisme, es continuarà amb la campanya sobre habitatges turístics amb la finalitat de controlar els habitatges que es lloguen, evitar qualsevol frau en els lloguers i també perquè el turista que arribe, tinga unes garanties en l'habitatge que ha llogat. Pérez ha informat que aquesta campanya ja ha detectat prop de 500 apartaments que treballaven de manera irregular.